b'\n_START_ARTICLE_\nInterpol\n_START_PARAGRAPH_\nInterpol (International Criminal Police Organization) je mednarodna organizacija kriminalisti\xc4\x8dne policije, ki je bila ustanovljena leta 1923 v Avstriji. Interpol danes zdru\xc5\xbeuje 178 dr\xc5\xbeav \xc4\x8dlanic, sede\xc5\xbe organizacije pa je v francoskem Lyonu. Slovenija je postala polnopravna \xc4\x8dlanica Interpola leta 1992.\n_START_SECTION_\nZgodovina\n_START_PARAGRAPH_\nLeta 1923 je bila v Avstriji ustanovljena Mednarodna kriminalisti\xc4\x8dna policija (International Criminal Police - ICP), ki je predhodnica dana\xc5\xa1njega Interpola. Kratica Interpol je bila sicer sprejeta \xc5\xa1ele leta 1956. Po priklju\xc4\x8ditvi Avstrije Tretjemu rajhu leta 1938 je organizacija padla pod vpliv nacisti\xc4\x8dne Nem\xc4\x8dije, leta 1942 pa je bil sede\xc5\xbe organizacije prestavljen v Berlin._NEWLINE_Po drugi svetovni vojni je bila leta 1945 organizacija spet vzpostavljena kot Mednarodna kriminalisti\xc4\x8dna policija, ustanovitvene \xc4\x8dlanice nove organizacije pa so bile zavezni\xc5\xa1ke dr\xc5\xbeave Belgija, Francija, Skandinavske dr\xc5\xbeave ter Zdru\xc5\xbeeno kraljestvo. Novi sede\xc5\xbe organizacije je bil prestavljen v Saint-Cloudu, mestecu v predmestju Pariza. Tam je imel Interpol sede\xc5\xbe vse do leta 1989, ko je bil preme\xc5\xa1\xc4\x8den na dana\xc5\xa1njo lokacijo v Lyonu.\n_START_SECTION_\nNacionalni centralni biro Slovenije\n_START_PARAGRAPH_\nV Sloveniji je nacionalni centralni biro Interpola organiziran v okviru GPU - Uprave kriminalisti\xc4\x8dne policije. V okviru UKP je bil ob sprejemu ustanovljen Sektor za mednarodno sodelovanje, tako imenovani Interpol Ljubljana. Nacionalni centralni biroji se namre\xc4\x8d na\xc4\x8deloma poimenujejo po glavnem mestu dr\xc5\xbeave \xc4\x8dlanice Interpola._NEWLINE_Primarna naloga Interpola Ljubljana je posredovanje zaprosil za podatke vezanih na policijske preiskave v Sloveniji ustreznim nacionalnim centralnim birojem po svetu, od njih pa Interpol Ljubljana prav tako pridobiva podatke, ki jih potrebuje za svoje delo. V skladu s tem je Interpol Ljubljana vklju\xc4\x8den v razli\xc4\x8dne med seboj neodvisne ra\xc4\x8dunalni\xc5\xa1ko komunikacijske mre\xc5\xbee._NEWLINE_Na nacionalnem nivoju je Interpol Ljubljana zadol\xc5\xbeen za spremljanje in zagotavljanje ustreznih standardov, ki jih narekuje \xc4\x8dlanstvo v organizaciji. V okviru NCB zagotavlja tudi aktivno vlogo Slovenije v mednarodnem zdru\xc5\xbeenju Interpola.'